Sophie Román Haug

Sophie Román Haug (født 4. juni 1999) er en norsk fotballspiller som spiller for Liverpool FC og det norske landslaget.

Klubbkarriere

LSK Kvinner (2015–2021) 
Etter å ha spilt for Kløfta Idrettslag, gikk Haug til LSK Kvinner i 2015. 

Hun var sterkt delaktig i at klubben tok the double i 2018, blant annet med 14 seriemål. Året etter ble det kun ett mål i serien, før hun ble LSKs toppscorer i 2020 med åtte scoringer. I 2021 ble hun tatt ut på årets lag i Toppserien av NTB etter ni mål på 15 seriekamper.

I desember 2021 ble det kjent at LSK Kvinner hadde avslått to bud på Haug fra den italienske klubben Roma. Agenten var frustrert over samarbeidsvilje hos romeriksklubben, som krevde et høyt beløp for Haug. Hun selv uttalte at ¨Jeg er skuffet over at LSK ikke vil gi meg muligheten til å kunne drive med fotball på heltid. Men jeg forholder meg til kontrakten og overlater det til klubbene å komme til enighet om hva som skjer videre.¨

Klubbene ble til slutt enige i januar 2022, og hun ble det dyreste salget fra LSK Kvinner noensinne.

Roma (2022–2023) 
1. februar 2022 ble hun presentert som Roma-spiller på en kontrakt til sommeren 2024. Allerede i august samme år ble kontrakten forlenget med ytterligere ett år.

I 2022/23-sesongen ble hun seriemester med Roma.

Liverpool (2023–) 
6. september 2023 ble det kjent at hun hadde signert for Liverpool FC.

Landslagskarriere 
Haug har landskamper for J15, J16, J17, J19, U23 og det norske A-landslaget.

Hun scoret mål for J19-landslaget under U19-EM i fotball for kvinner 2018.

Haug ble tatt ut på det norske A-landslaget første gang i 2018. I 2022 var hun med i troppen til EM i England, til tross for at hun ennå ikke hadde fått sin debut på A-landslaget. I juni kom muligheten, da hun ble byttet inn for Ada Hegerberg i en privatlandskamp mot Danmark i forkant av mesterskapet.

Hun scoret sine tre første landslagsmål 6. september 2022 i VM-kvalifiseringskampen hjemme mot Albania.

Haug var en del av den norske troppen til VM i Australia og New Zealand 2023. Hun ble Norges førstevalg som spiss etter at Ada Hegerberg ble skadet foran den andre kampen i gruppespillet. I den siste kampen i gruppespillet var hun Norges store spiller da hun scoret tre mål mot Filippinene.

Referanser

Eksterne lenker 
 

Norske fotballspillere
Personer fra Ullensaker kommune
Fotballspillere for LSK Kvinner
Fotballspillere for AS Roma
Norske damelandslagsspillere i fotball
Norske fotballspillere i Italia
Norske fotballspillere i England
Spillere under EM i fotball for kvinner 2022
Spillere i VM i fotball for kvinner 2023